"Argi izan dezatela ez dugula beren jarrera baimenduko. Utzi gazteok bakean!" - Sopela - Hiruka.eus\nGazte militanteen kontrako jazarpena\n"Argi izan dezatela ez dugula beren jarrera baimenduko. Utzi gazteok bakean!"\nIker Rincon Moreno 2021-02-24 11:07\nGazteekiko jazarpena salatzeko prentsaurrekoa egin zuten otsailaren 19an, Sopelako udaletxearen aurrean. © SOPELAKO ERNAI\nAzken asteotan hainbat sopeloztar gaztek pairatzen ari diren jazarpena deitoratu zuten joan den barikuan, hilaren 19an, dozenaka lagunek Sopelako udaletxearen aurrean. Bertan adierazi zutenez, udaltzainak eta ertzainak "inpunitate osoz" jarduten ari dira euren kontra; era berean gazteen kriminalizazioa onartuko ez dutela esan eta, zapatu honetan, otsailaren 27an, Sopelako Udaltzaingoaren egoitzaren aurrean protesta egingo dutela iragarri dute.\nSopelako gazte militanteek azaldu dutenez, hainbat izan dira azken asteotan udaltzaingoek eta ertzainek euren kontra egindako erasoak. Joan den barikuan egindako prentsaurrekoan azaldu zutenez, otsailaren 7an, pankartak jartzen ari ziren gazte batzuk identifikatzeko agindu ei zieten udaltzainek, eta, horiek, hori ez zutela zertan egin adierazi zutenean, poliziek komisariara eramateko mehatxua egin zieten, "tratu bortitzekin ibili zitzaizkien, harik eta identifikatu ziren arte", deitoratu dutenez.\nEgun batzuk lehenago, beste bi kide identifikatu zituzten ertzainek, pankartak jartzeagatik ere. Azkenengo jazarpena gazteak horma batean torturaren aurkako murala egiten ari zirela jazo zen; kasu horretan, gazteek deitoratu dutenez, polizia euren kontra oldartu zen: "Udaltzainak bat-batean iritsi eta kideetako bat bortizki bultzatu zuten, pareta baten aurka burua kolpatuz eta odoletan eta zorabiatuta utzita. Kide hori ospitalera joan behar izan zen, eta, hori gutxi balitz bezala, hura miatu eta motxila hustera behartu zuten".\nPrentsaurrekoan azpimarratu zuten Sopelan adierazpen askatasuna "bortxatu" egiten dela "inpunitate osoz". Gazteen ustez, poliziek zentsuratu egiten dituzte behin eta berriz, pankartak jartzerako orduan militanteak identifikatzeaz gainera, eduki politikoa duten pintadak, kartelak eta bestelakoak desagertu ei direlako egun batetik bestera.\nHorrez gainera, egunotan, pandemia-garaian, bizi den gazteekiko kriminalizazioa deitoratu zuten: "Osasun-krisiaren deskontrola guri egotzi nahi izan digute hasiera-hasieratik, gure arduragabekeria seinalatuz behin eta berriro, eta egiten duguna egiten dugula ere gure gain ezarriz erru guztia. Krisiari konponbidea eman beharrean, arduradun politikoek gazteongan zentratu dute arreta, bien bitartean gizartearen osasunari baino haien poltsikoei komeni zaien neurriak hartuz".\nHori dena dela eta, gazteenganako kriminalizazio gehiago onartuko ez dutela azpimarratu eta protesta egingo dutela iragarri dute. Hurrengo hitzordua zapatu honetan jarri dute, hilaren 27an, Sopelako Udaltzaingoaren egoitzaren aurrean, 13:00etan.\nAurretik aipatutako eraso guztien artean, udalerrian kartelak pegatzeagatik udaltzainek Ernaiko kide bat atxilotu dutela nabarmendu dute gaur. Gazte antolakundeak jakinarazi duenez, Udaltzaingoak bi gazte identifikatu ditu jarduera hori egiteagatik, baina, hirugarren bat, bere burua identifikatzeari uko egin ondoren, hura atxilotuta eraman zuten poliziek komisariara. Eguenean, hilaren 25ean, epailearen aurretik igaro beharko da gaztea; bitartean, gazte antolakundeak kontzentrazioa deitu du egun horretarako, 09:30ean Getxoko epaitegien aurrean.\nUdalerriko gazte militanteen kontrako jazarpena salatu du Ernaik\nIker Rincon Moreno ots 15 Sopela\nGazteek deitoratu dutenez, udaltzainek eta ertzainek hiru alditan jazarri dituzte udalerriko militanteak; azkena, joan den barikuan, gazteak horma ...


naiz: agenda - Errobiko Festibala uztailaren 22tik 25era egingo da, bere 25. edizioan\nErrobiko Festibala uztailaren 22tik 25era egingo da, bere 25. edizioan\n21.07.22 - 21.07.25\nUztailaren 22tik 25era Itsasuk Errobiko Festibalaren edizio berri bat hartuko du, ez edonolakoa, 25. edizioa ospatuko baitu.\nMusika, dantza eta artea ardatz dituen egitaraua prestatu du Ezkandrai elkarteak. Aurreko urteetako lan ildoari jarraiki, Euskal Herritik mundu zabaleko kulturari irekiko zaio leihoa. Bertako izenak zein atzerrikoak elkartuko dira emanaldietan.\nJaialdiari uztailaren 22an, Elizaldian (17.30ean), ekingo zaio. ‘25 urte sorkuntza eta topaketa artistikoetan Itsasun’ izenburupean ekitaldia egingo da. Bertan Mizel Theret, Mixel Etxekopar, Paxkal Indo, Gabriel Durif, Beñat Achiary, Pantxoa Etchegoin, Kimu Txalapartaren partehartzearekin.\nErritu, Kukai dantza taldea, San Salvador, Revolutionary Birds, Malandain Bllet Biarritz-Silhouetee % Mozart à 2, Joseba Irazoki, Pedro Soler $ Beñat Achiary, Old School Funky Family, Bilaka_ Basaide, Itxaro Borda, Haratago, Petites Planetes, Maddi Oihenart & Jérémie Garat eta Kimu Txalaparta dira aurtengo artista gonbidatuak.\n25. urteurreneko edizioak izen propioa du: Maite Etchemendy-Achiary. Ezkandrai elkarteko lehendakaria, joan den otsailean zendu zen. 72 urterekin hil zen ezpeletarra, gaixotasun baten ondorioz. Berari eskaini diote aurtengo jaialdia. Lapurdiko kulturgintzaren eta feminismoaren kide ezaguna, modu berezian gogoan izango dute.\nEzkandrai elkarteko kideek eskerrak eman nahi izan dizkiete boluntario gisa antolakuntza lanetan parte hartu dutenei, bereziki, bizi ditugun garai zail hauetan euren laguntza eskaini duten horiei. Baita babesa eman duten erakunde publikoei ere.\nBeñat Achiaryk hastapenetara egin du atzera. «1996. urtean izan zen eta orduan ezin genuen irudikatu hastera zihoan abentura zoragarri hura», esan du. Munduan zehar hainbat musika jaialditan izandako bizipenak gogoan, Ipar Euskal Herriko arte eszenikoen festibalarekin egin zuten amets. Eta lortu zuten. «Mundu osoko artistak etorri dira urte guzti hauetan gure artera», nabarmendu du.\nCovid-19a dela eta, herritarren artean jaialdia berriz asmatzeko egiten ari diren ahalegina txalotu du. «Naturarekin dugun orekaren zaurgarritasuna begi bistan jarri du pandemiak, gure lanbideei eta pasioei zentzua ematen diena, eta gure esperantzak eta gure bizitzei zentzua emateko nahiari desafio egiten diona», esan du Achiaryk.\nMikel Hiribarren Itsasuko alkateak, bere aldetik, festibalaz gozatzeko deia egin du. «Artista guzien eskuak, ezpainak eta hankak loturik eta ixilik eta geldirik egoiten behartu dira hainbeste hilabetez. Sorkuntza guzia etzanik eta antzu egon da. Bihotzek danba danba hatsa berritz abiatu arte jarraiki dute hil bizirik».\n«Iritsi da aro berria, altxatzen ari da iguzki gorria. Munduko oihartzun guziak entzunen dirá Atharriko zelaitik. Atalaiatik bezala, alagi berdeen, zuhaitz ilunen eta mendi tontorren itsasoari, ixuriko zaizkio lagunen solasak, altxatuko dira abestien eta olerkien hitzak, zabalduko dira saisujoileen musika guak uhainez uhain. Alaitasuna eta Euskal Herria dariotela gure harriek, gure zuhaitzek eta gure gogoek. Zabal eta gora doatzila aurten ere gure plazatik herriko eta munduko hitzak eta abotsak, txori kantak, bihotz ilun eta airos guzien doinuak», adierazi du.\nHerriko plaza, D249


Gaur egun, inork ez du zalantzan jartzen, internet, ingurune ona dela salerosketa giroan aritzeko. 2009. Urtean, Espainian Internet bidez egindako salmenta kopurua 10.000 milioi euro-tara iritsi zen, 2008. urtearekin partekatuta %58ko haziera izan du.\tIzatez, Gipuzkoako Bazkundea, orain dela gutxi argitaratutako informe batean, Gipuzkoan Interneten erabiltzaile %75-a, sarea erabiltzen dute erosketak egiteko. Azken modeloko plasma telebista erosteko, iturgin bat bilatzeko, beren semeetako ikastola bat bilatzeko, edo eta gertu dauzkaten altzari dendetako eskaintzak ikusteko. Adorea ematen du datu hauek ikustea, sektore honek etorkizun handia edukiko duela adierazten dute.\nKonpainia handi askok, kontsumitzaileak duten ohitura honetaz ohartu egin dira eta estrategia berriak garatu egin dituzte, teknologikoki aurreratuta eta bilatzaileetan ongi kokatuta dauden web-guneak landu egin dituzte. Hala ere, behin baino gehiagotan frogatu sen bezela, handiena ez da beti arrakasta duen bakarra.\nDMacroweb-etik, zeuek ez duzuela gutxiago izan behar eta zeure enpresa interneten arrakasta izateko, inbertsio handiegiak ez direla behar pentsatzen dugu.\nArrazoi hauengatik, gure bezeroei, sitema integral berri bat eskura jartzen dizuegu, DM eSustapena deiturikoa.\tGUNE PRIBATURA SARTU\nDM eSustapena-ren Puntu Nagusiak\nDM Integra zerbitzuak, web-gune ezin hobe bat izateko, bere sektore berdineko enpresekin lehiatzeko eta interneten munduan atzean ez gelditzeko aukera ematen dio gure bezeroei. 1/ Bilatzaileetan Ikuspena\nGaur egun web-gune bat egin, interneten jarri bilatzaileak indexatu eta kontuan edukitzeko ez da nahikoa. Bilatzaileetan ikuspena, gure web gunearen edukina "ikusgai" izatea egiten du, hau da,interneteko bilatzaileen robotak indexatzea.\n2/ Bilatzaileetan Kokapena\nKontsulta konketru baten ondorioz, bilatzaileek erakusten duten emaitza listan,gure web gunea non kokatuta agertzen denari, web kokapena deitzen zaio. Geroz eta "gorago" geroz eta bilatzaileetan kokapen hobea edukiko dugu. Posizionamendu zerbitzu honekin, zeure web guneko parametro garrantzitsuenak hobetu egiten ditugu, bilatzaileen emaitza listetan posizionamendu hobeagoa lortzeko. 3/ Kontaktu Komertzialak\nWeb gune on bat, produktuen katalogo hobezina eta eskeintzen diren zerbitzuen deskibapena izateaz gain, web gunearen lehentasunezko helburua, gure enpresaren komertzial departamentuaren konplementu hoberena izatea da. Kontaktu formulario espezial bat izatea proposatzen dizugu, bisiten kontaktua erraz lortzeko. 4/ Marketing kanpainia\nDM eSustapena zerbitzuak, marketing kanpainiak kontrolatzeko ahalmena ematen du (Google AdWords, banner kanpainiak, Facebook, E-mail bidez bidalitako boletinak edo newsletterrak...). Kontrol honek, kanpainien emaitzak eta proposatutako helburuen azterketarekin, hurrengo kanpainiarako eredu bezala erabili daitezke, eta jasotako datuen arabera, marketin kanpainien emaitzak hobetu. 5/ Trafiko Monitorea\nWeb gunearen giza trafikoa monitorizatu egin daiteke, nondik konektatzen den,bisita bakoitzan web gunearen zein atal ikusi den, zenbat denbora egon den atal bakoitzean...Gutxi barru gustoko duen internautarekin elkarri eragin izango da. 6/ Asteroko Informeak\nAstero, bi situazio informe bidaltzen ditugu posta elektroniko bitartez. Zerbitzuaren bezeroak, bilatzaileetan ikuspena, atalen ikuspena, jasotako trafikoaren analisia, trafiko motaren estudioa, SEO posizionamenduaren egoeraren azterketa...ezagutu ahal izango dute. Informea, aurre asteko datuak biltzen ditu eta informe honen bidez, gune pribatu batean sartzeko aukera ematen du. Gune pribatu honetan, informeen datuak, hilabeteko datu guztien arabera osatzen diren informeak, eguneroko informeak... kontsultatu ahal izango dute.


I. NOKA Mentoring zezeilaren 18an hasiko da - bizkaie.biz\nBizkaie! 2019-01-23 11:54 Zinemea\nPrograman Estibaliz Urresola, Itziar Leemans eta Tamara Lucarinik parte hartuko dabe.\nEpaimahaia Maialen Belokik (Donostia Zinemaldiaren zuzendariordea), Pau Guillének (Zinegoak zinema-jaialdiaren zuzendaria) eta Constanza Arenak (CinemaChile agentziaren zuzendari exekutiboa) osotu dabe, eta hiru opera prima aukeratu ditue (fikzino-lan bi eta dokumental bat), guztira aurkeztutako 17 lanen artetik. Laguntza personalizatuko programa honetan, zinemagile honeek parte hartuko dabe: Estibaliz Urresola (Laudio, 1984), Itziar Leemans (Donoibane Lohizune, 1983) eta Tamara Lucarini (Basauri, 1987).\nEstibaliz Urresola Ikus-entzunezko Komunikazinoan lizentziatua da EHUn; Zinemagintzako Zuzendaritzako masterra eta Film Businessekoa egin ditu Bartzelonako ESCAC zentroan. Bere ibilbidean zehar, ikus-entzunezkoen hainbat formatu landu ditu, fikzinozko Adri film laburra (ShortCat, Gaudí sarietarako hautatua), Voces de papel film luze dokumentala (64. Donostia Zinemaldian estreinautakoa, Zinemira sailean; dokumental onenaren Urrezko Txapelaren irabazlea, Bartzelonako zinemaldia.cat), edota Nor Nori Nork film labur dokumentala (Alcances 2018rako hautatua, Lekeitio Bideo Bilera). Sortzaile legez ez eze, zuzendari-laguntzaile edota script legez be jardun dau hainbat film luze zein laburretan.\nHorrezaz gan, ikus-entzunezkoen pedagogian be ibilten da, PIXELATU kolektiboaren barruan. NOKA programara, 20.000 especies de abejas izeneko fikzino-proiektua aurkeztu dau. Lucíak bost urte ditu, eta eskola-jazarpena bizi dau. Udea noiz helduko amorratzen dago; izan be, gurasoak banandu ostean, amaren herrira joango da, Euskal Herrira, bizitza barri bati ekiteko. Ez da, ostera, Lucíak espero bezain erraza izango, ezta bere ama Mirenentzat be. Familiaren etxera itzultzean, garai bateko gatazkak piztuko jakoz Mireni bere amagaz.\nToulouseko Unibertsitatean Historia ikasketak amaitu ostean, Itziar Leemansek Kubako EICTV zentroan jarraitu eban prestakuntzea. 2014an, Parque Lenin izeneko lehenengo lana zuzendu eban, Kubako migrazinoari buruzko dokumental intimoa. Film luze dokumental onenaren saria eskuratu eban Moskun, 2016an. Handik bi urtera, 2018an, Nuestro recuerdo izeneko film luze kolektiboan parte hartu eban eta hori izan zan zuzendu eban lehenengo fikzinozko film laburra. Gaur egun, bigarren dokumentalaren produkzino-lanetan dabil.\nAukeratutako dokumentala, barriz, Tamara Lucarini zinemagile gazteak defendiduko dau. Politika eta Administrazio Zientzietan lizentziatua da EHUn, eta, Europa aldean denpora bat emon ostean, EHUra bueltau zan Ikasketa Feministak eta Generokoak masterra egitera. Beti izan dau interesa zinemagintzearen munduagaz, eta Ikus-entzunezko eta ikuskizunetako proiektuen errealizazinoa modulua amaitu eban 2016an; haregaz lotuta, Banatu Filmak etxean egin zituan praktikak, eta haren katalogoko film laburren banaketa-lanetan jarduten dau. Gaur egun, Banatu Filmak etxeko banaketa-arduradun lanak egiten ditu Aitor Arenasegaz batera, eta amaitu barri dau lehendabiziko film laburra: No es coma. El Paso dokumentalak zinemagilearen familiako kontakizuna egingo dau. Aitona zana, Joaquín Lucarini eskulturagilea, orain 50 urte hil zan; ez eban ezagutu.\nHelburua topagune edegiak sortzea da, ikus-entzunezko ekintzaileek eta ibilbide autortua daben mentoreek alkarregaz jardun deien. Prestakuntzako lehen etapea gidoia eta tratamendua egitera bideratua da, eta parte-hartzaileek Celia Rico (Viaje al cuarto de una madre), Meritxell Colell (Con el viento) eta Marina Stavenhagen (Viaje redondo) egileen laguntzinoa izango dabe. Programan parte hartzeko hautatuek, era berean, astebetez jardungo dabe aurrez aurre lanean mentoreen eta parte-hartzaileen arteko harremanean, izan be, konfiantzea eta alkarrizketea dagozalako lan onak sortzeko oinarrian.\nProgramaren gainerakoari dagokionez, datak eta izenak aurreratzeko moduan gara. Zuzendaritza-faserako (tonua, ikuspegi bisuala, ikuspuntua eta abar), Anahí Berneri (Alanis), Garbiñe Ortega (Punto de Vista zinema-jaialdiaren zuzendari artistikoa) eta Mercedes Álvarez (El cielo gira) izango dira, apirilaren 8tik 12ra bitartean. Produkzino-etapeari jagokonez, bagilaren 3tik 7ra bitartean, Itziar García Zubiri (Arena Comunicación), María Zamora (Avalon Producciones) eta Luisa Romeo (Frida Films) izango dira hautatutako mentoreak. Laguntza-prozesuaren azkeneko zatia, filma nazinoartean zabaltzeko eta banatzeko estrategiekin lotua, urrian izango da, Silvia Iturberen (aholkularia) eta Marta Articaren (Golem Distribución) eskutik.


ZiSare proiektua abian da eskualdeko hainbat ikastetxetan - Urola Kostako Hitza : Urola Kostako Hitza\nZiSare proiektua abian da eskualdeko hainbat ikastetxetan\nBosgarren ikasturtez jarraian, martxan da eskualdeko ikastetxeetan errotuz doan ZiSare proiektua. Helburua ikasleek hondakin organikoak tratatzeko bidea barneratzea eta konpostajea sustatzea da, eta programa honen baitan, ikasleek konposta egiten dute ikastetxean sortzen diren bihondakinak aprobetxatuz. Atsedenaldiko hamaiketakoan edo jangelatan sortutako edo soberan geratutako hondakin organikoak baliatzen dituzte, konpostagailura isuriz. Modu honetan, ikastetxeko baratzean edo lorontzietan erabili daitekeen ongarria lortzen dute.\nKonpostaje prozesuaren nondik norakoak ikasteko aukera ere ematen du ZiSarek Konpostagailu barruan gertatzen dena ikuskatzeaz gain, prozesuan parte hartzen duten deskonposatzaileak ere aztertzen dituzte ikasleek. Prozesuaren jarraipena burutzen dute; datu zientifikoak biltzen dituzte, hala nola, tenperatura eta hezetasun maila, eta ongarri egokia lortutakoan, esperimentuak ere burutzen dituzte. Dinamika hauek guztiak taldean egiten dituzte.\n2017-2018 ikasturtean, Urola Kostako 13 ikastetxek hartu zuten parte proiektuan; guztira, bost herrietako 1.075 ikaslek. Ikasturte honetan ere 13 ikastetxetan landuko dute programa. UKUEtik jakinarazi dutenez, “Hondakinen arazoa gure gizarteko erronka nagusienetako bat izaki, gazte gaztetatik ikastetxeetan kontzientziazio lana eginez, hurrengo belaunaldiek hondakin organikoen trataera lan gehigarri gisara ikusi ez dezaten lortu nahi da. Ekinez, lortzen dira emaitzak!”.


Pello Irujo - Wikipedia, entziklopedia askea.\nnafar politikari abertzalea\nPello Irujo Ollo (Lizarra, Nafarroa, 1910eko otsailaren 23a - Iruñea, Nafarroa, 1983ko otsailaren 24a) nafar politikari abertzalea izan zen.\nLizarra, 1910eko otsailaren 23a\nIruñea, 1983ko otsailaren 24a (73 urte)\nmargolaria eta politikaria\nDaniel Iruxo Urraren semea zen. Zuzenbide-ikasketak egin zituen eta Eusko Abertzale Ekintzako kidea izan zen 1930. urtetik aurrera.\n1936ko irailean atxilotu zuten Kantauri itsasoan frankistek eta hasieran hiltzeko kondena eman zioten arren, presondegitik atera zuten sei urte eta erdiren buruan.\nMadrilgo sare antifrankista prestatzen egon zen, 1946ko irailean Ipar Euskal Herrira jo behar izan zuen arte.\nEusko Jaurlaritzaren ordezkari egon zen Sofian eta Budapesten, eta Buenos Airesen bizi izan zen ondoren.\nEusko Lurra-Tierra Vasca Eusko Abertzale Ekintzaren agerkaria, garai horretan ezker abertzalekoa, zuzendu zuen 1960-1975 urteetan. Horretarako Jose Olibares Larrondo, Tellagorriren laguntzaz aritu zen.\nAzken aldaketa 2 otsaila 2020(e)an, 16:28(e)tan\nOrriaren azken aldaketa: 2 otsaila 2020, 16:28.


Patxitrapero: Lola Beccaria iraultzailea\nLola Beccaria iraultzailea\nNeska polit hau, Lola Beccaria da. “Una mujer desnuda” liburuaren egilea.\nEmozionatuta nago guztiz, neska honekin, esaten dituen batzuk irakurri ondoren.\nBuruan askotan pentsatu izan dituzun gauzak, edo laino antzeko batean dituzun gogoetak bapatean hain ondo idatzita ikusten dituzunean, emozionatu egiten zera. Eta gehiago emozionatzen zera, honen ezaugarri batzuk zure buruarengan somatzen dituzunean.\nEsaten dituenak, erakutsiko dizkizuet, tarteka. Nereak ere badirelako. Nere modura kontatuko ditut.\nBaina gaur beste zerbait kontatuko dizuet, traperoari bereziki polita egin zitzaion gauza bat.\nUtzi ezin nuen alkarrizketa baten ekuadorrean nengoen, etxeko egongelan, eta ezin nion nahi nuen arreta ipini telebistari, baina Lola Beccaria neska hau, eta beste bi idazle alkarrizketatzen ari ziren.\nHalako batean, horrelako zerbait entzun nion:\n“sería muy interesante, diría más necesario, muy necesario, crear un ministerio del sexo y del amor. No digo que sirviese para promulgar leyes, pero sí para incentivar, promover, ayudar, a la práctica del sexo, y del amor”\nBere ondoko bi idazleak parrezka hasi ziren. Auzo lotsa sentituta igual, edo Lolaren burutapenak ezustean harrapatuta, eta haren ondoan zegoenak erreleboa hartu zionean, utopia hitza erabili zuen.\nBaina Lola Beccaria, serio serio ari zan. Benetan hitzegiten ari zan.\nLola Beccaria, benetako iraultzailea iruditzen zait. Mundu honek behar duen erreleboa, aspaldian hemen behar zuena.\nNi asper asper eginda nago entzuteaz, bere burua iraultzailetzat dutenei zein estatusaren barnean eroso sentitu arren arazoak gainezka egiten dien hoiei, “imajinazioa” behar dala, ditugun arazoak konpontzeko.\nBaina inor ez da ausartzen, ideia hoiek sortzen direnean, hauek hausnartzen, edo serio hartzen. Are gutxiago aplikatzen, zuzenak eritzita ere.\nLola, ez zaude bakarrik. Traperoa zurekin dago.\nOrdu hauetan ordea, oso ideia ona iruditzen bazait ere Lolarena, ezin diet galerazi ideia parregarri batzuri nere teklatuaren gobernua hartzea.\nImajinatzen, Eusko Gobernuak halako saila sortuko balu?\n“Sexu eta maitasun saila.”\nBeste edozein gauzekin bezela, diputatuek eman behar dute ejenplu, ezta? Probazazue ba. Ahalegindu pixkat, Eusko Jaurlaritzako ganberak hartutako arau batzuren inguruan, hauek imajinatzen:\n- Diputatuak, binaka doazenean, eskutik helduta jun beharko dute.\n- Estradura igotzen direnean, diputaduak muxu pare bat eman beharko dizkio ganberako lehendakariari, Atutxa jaunari. Beste bi estradua uzterakoan.\n- Ganberako aire egokitua, moldatu egingo da bero xamar egon dadin, diputaduek ahal den erropa gutxiena eraman dezaten.\n- Diputatuek, bere sexua edozein dela ere, mikrofonoaren kirtenari laztanak egin diezaizkiokete, askatasun osoz.\n- Diputatuek, hizlariaren espitxa nabarmena irudituta, orgasmoaren antzeko oihuak egin ditzakete, betiere hizlariaren jarduna galerazi gabe\n- Posible izango zaie diputatuei, goiko ilaran dituzten diputatuen masaiak jasotzea, buruan edo lepoan. (edo beherago, beso luzeak dituen diputaturik gainean tokatuz gero)\n- Baimendurik egongo da diputatuek alkarri maitasunezko mezu idatziak botatzea. Baldin paperen batek bere destinua iritsiko ez balu, ganberako lehendakariak ahalmena izango du maitasun mezu galdu hoiek irakurtzeko saioaren bukaeran, eguneko eztabaidaren tentsioa gutxitzeko asmoz.\nLolak beste gauza bat ere bota zuen, ezagutzen ez nuena, oso interesgarria. Baina biharko utziko det, aurrerapen batekin: Atal berri bat sortzera noa Lolak esandako honen haritik.


Gizon bat atxilotuta Getxon,\nGizon bat atxilotuta Getxon, genero-indarkeriako delitu bat egotzita\nGetxoko Udaltzaingoak 34 urteko gizon bat atxilotu zuen larunbatean, urtarrilak 6, genero-indarkeriako delitu batengatik. Egun horretan, 05:15ak aldera, udaltzaingoak, emakumearen kontrako indarkeriako egoeraren berri izan zuen ustezko biktimak egindako telefono-deiaren bitartez. Bere etxera bertaratuta, poliziek biktimarekin hitz egin zuten, eta horrek esan zien bere bikotekide ohiak iraindu eta eraso zuela, bere oraingo bikotearekin zegoen bitartean.\nEmakumeak, 39 urtekoak, ez zuen salaketarik aurkeztu eta ez zuen osasun zentro batera joan nahi izan. Erasotzailea genero-indarkeriako delitu batengatik atxilotu zuten, eta auzitegiaren esku utzi zuten.\nKeltse Eigurenek, Berdintasun Zerbitzuko zinegotziak, ustezko erasoa gaitzetsi du eta gogoratu du “indarkeria sexista giza eskubideen urraketa larria da”, eta aldi berean tratu txar fisiko edo psikiko jasaten dituzten emakume biktimak Gizarte Zerbitzuetara (944660151) jotzeko animatu ditu, han egoeratik ateratzeko laguntza emango baitiete. Eigurenek gogoratu du Udaltzaingora (944660202) edo Ertzaintzara (944063420) ere joan daitezkeela eta baita Eusko Jaurlaritzaren tratu txarren biktimen telefono zenbakira (900 840 111) eta SOS DEIAK (112).


Ekintzak Archivos - Orrialdea 13 14-(e)tik - Bilbo Zaharra Euskaltegia\nHasiera Ekintzak Page 13\n2013-03-01 2015-08-06 , Ekintzak, 0\n2013-01-22 2015-08-06 , Ekintzak, 0\nUrtero bezala, aurten ere Olentzerori gutuna idazteko aukera izango duzue, eta egingo dugun zozketan parte hartzekotan, sarreran jarri dugun kutxan...\nAurten ere, urtero bezala garai honetan, ipuin kontalaria izango dugu zuentzat. "Alabazan"-eko gure lagunen esku, konkretuki Begoña Gomezena. Heme Begok...\nAbenduaren 3an ospatzen den Euskararen Nazioarteko Eguna 1995ean instituzionalizatu zuten Eusko Jaurlaritzak eta Euskaltzaindiak. Harrezkero, euskararen erabilera eta euskara...\nTxangoa: Durangoko azoka\n2012-11-30 2015-08-06 , Ekintzak, 0\nBilbo Zaharra euskaltegiko ikasle hori: Datorren astean, abenduaren 6tik 9ra, Durangoko Azoka izango da. Euskaltegian bertara joateko irteera antolatuko dugu ostegunean,...\n2012-11-29 2015-08-06 , Ekintzak, 0\nAurreko asteburuan gure ikasleek Gorozikako barnetegian asteburua pasatzeko aukera izan zuten. Ikasleek matrikularen barruan dauzkaten aukeretariko bat da, aukera...\nJakingo duzuenez, Bilboko Arte Ederren Museoak Fernando Boterori buruz daukan bilduma iraunkorraz gain, aldi baterako erakusketez osatutako egitarau garrantzitsua proposatzen du...\nSan Martin eguneko argazkiak\n2012-11-14 2015-08-06 , Ekintzak, 0\nSan Martin eguna primeran egon zen! Urtero egiten dugun bezala, ikasleentzat antolatu genuen San Martin jaia, euskal kultura eta jaiak...\n2012-11-09 2015-08-06 , Ekintzak, 0\nEgun atsegina pasa nahi baduzu giro euskaldunean, lagunen arteko giroaz disfrutatzeko, apunta zaitez BERBALDUN TALDEAk antolatzen duen hurrengo txangora!!! Anima zaitez!!! Azaroaren 17an, larunbata.Txangoaren...


Aurrerapena: Katalunia zumaiarren begietatik | Baleike\nAurrerapena: Katalunia zumaiarren begietatik\nBaleike 2012-10-10 18:53\tPolitika\tKatalunia albiste iturri bihurtu da azkenaldian. Independentzia aldarrikatuz kaleak jendez bete zituen Diada hartatik, egunez egun sortzen dira berriak. Han bizi diren zortzi zumaiarren lekukotzak bildu ditu Eneko Dorronsorok, Katalunian gertatzen ari dena ulertzen lagun gaitzaten. Bideoan eta testuan daukazue urriko Baleike aldizkarian argitaratuko den erreportajearen aurrerapena –ostiraletik aurrera kioskoetan–.\nIa Bizitza osoa darama Maria Jose Balenziagak Katalunian. 1965ean joan zen Bartzelonara bizitzera: “Lehengusu baten ezkontzara etorri eta bertan gelditu nintzen lanean. Ondoren hemen ezkondu… Eta hemen nago oraindik! Baina joaten naiz Zumaiara, eh, asko. Nire bizitza da Zumaia; barruan daukat”. Gogoan du oraindik medikuarengana joan eta pasatako estualdia: “Telefonican lanean hasteko medikuaren errebisioa pasa behar izan nuen. Betaurrekoak erabiltzen ditut. Ikusmena aztertu eta medikuak ez zion garrantzirik eman. Gelatik irteten ari nintzela, ‘Gora Euskadi!’ esan zuen. Nik, dardara batean, “Gora!” erantzun nion. Lehen ezin zen halakorik esan…”.\nAgustin Esnal 1976an iritsi zen Kataluniara, “Franco hil eta hurrengo urtean. Ez dut, beraz, sekula botorik eman Euskal Herrian”. Gaur egun Cerdanyolan bizi da. Arantxa Uranga eta Esperanza Rodriguez dira beste “beteranoak”. Arantxa 1983an joan zen eta gaur egun Cambrilsen bizi da. ERCren zerrendetan aurkeztu zen aurreko udal hauteskundeetan. Esperanza duela 26 urte irten zen Zumaiatik, aurrena Tenerifera; duela 14 urte “bizitza sentimentala berregin” eta Bartzelonan bizi da ordudanik. “Hala ere, ez dut inoiz etxera itzultzeko ilusioa galtzen”.\nJonjo Agirrezabalaga ere “bikoteak erakarrita” joan zen Bartzelonara bizitzera, 2004an. Gaur egun, kirol teknikari da Diputazioan. “Katalunian el basc naiz, eta Euskal Herrian katalana”. Nerea Eizagirre, Miren Lopetegi eta Miren Agirre ikastera joan ziren Bartzelonara, duela hiru urte. Literatura ari da ikasten Nerea. “Ikastera etorri banintzen ere, gaur egun iruditzen zait hemen bizi naizela”. Miren Lopetegi eta Miren Agirre arkitektura ikastera joan ziren, baina Lopetegik filosofiagatik aldatu du. “Ikasketak amaitu arte hemen geldituko gara”.\nZortzi zumaiar, bakoitza bere bizi esperientziarekin, bere ideia eta ikusmoldearekin. Badirudi Kataluniatik Zumaian baino naturaltasun gehiagoz hitz egiten dela independentziaz.\nAgustin Esnal: “Kataluniak ez du kontzertu ekonomikorik, Madrildik kudeatzen dira haien diruak. Itun fiskal bidezkoagoa eskatu du Kataluniak”\nArantxa Uranga: “Kataluniarrak sentitzen du ez dela ulertua, bere eskaera identitarioak beti interes ekonomikoekin lotzen direlako. Gaur egungo egoeratik ikusita, bistakoa da krisi ekonomikoak aldarrikapen nazionala areagotzen lagundu duela, baina aldarrikapen hori lehendik ere existitzen zen”\nJonjo Agirrezabalaga: “Ez daukat garbi, Katalunian zein Euskal Herrian, erreferenduma egingo balitz zer emaitza aterako litzatekeen. Ez nuke baiezkoa ziurtatuko. Baina garrantzitsua litzateke aukera lortzea”\nNerea Eizagirre: “Une egokia da gurean ere diferentziak albo batera utzi eta herri bezala biltzeko”\nEsperanza Rodriguez: “Independestista izateko ezkertiarrago izan beharra dago; nazionalistak aski du ekonomikoki gobernatzeko aukera izanda, beste zenbait gauzatan Madrilen menpe egon behar badu ere! Paktu fiskala izan balu CIUk ez zukeen independentziaz hitz egingo”\nMari Jose Balenciaga: “Haientzat [Espainiarentzat] Euskal Herrian zein Katalunian egiten den ezerk ez du baliorik, legez kanpokoa da; “Eta gauza bat esango dizut: nazionalistenak beraiek dira”\nMiren Lopetegi eta Miren Agirre: “Independente izango direla diote, bost urtean gauzak asko aldatu direla. Lehen ez zirela gehiengoa, baina orain itxuraz bai… Ezinezkoa omen da inguruko herrialdeak ez konturatzea, nahiz eta konturatzen azkena Espainia izango den”\nUrriko Baleike aldizkarian aurkituko duzue erreportaje osoa.\nAurrerapena: Katalunia zumaiarren begietatik | Baleike http://t.co/j8N6x91Z\nBaleike: Aurrerapena: Katalunia zumaiarren begietatik http://t.co/RXvjBpH9\nZumaiarren ikuspegia Kataluniaz @baleike -ren eskutik http://t.co/zGTJh4jL\n@baleike -k Principaten bizi diren 8 zumaiarri hango egoera politikoari buruz galdetu die http://t.co/t6VS6IrI @EnekoDorron\nBaleike(e)ko iruzkinakXoxote Egunean izango dira Inda-MendikoakIzenak goiko estankoan ematen dira (943860357). […] BaleikeAntonio Arruti, Oikiako poetaSortu da polemika. Nongoa zen Antonio Arruti? Oikiakoa, Xabier Mendigurenek dioen bezala, edo Zarauzkoa, lotura honetan azaltzen den bezala? Nork du erantzuna? […] BaleikeXoxote Egunean izango dira Inda-MendikoakAurrez izen-ematea beharrezkoa al da? Hala bada, non? […] zei-zen\tIrakurrienak\nArgazkiak Hau da hondakinak biltzeko adostutako sistema Edukiontzi txipdunak erabiltzeko akordioa sinatu dute hondakinen mahaiko eragile guztiek Pablo Gutierrez: “Azken fasean ez daude Espainiako zortzi talde onenak” EH Bildu: “Zumaiar guztiok irabazi dugu akordio honekin” ZumartianProgramación de NavidadesGabonetako ProgramazioaGabonetako Erakuslehio LehiaketaConcurso de Escaparates de NavidadZumaia Sarean\tUdala


Berriola - Zergatik Ipar Euskal Herriko ikasleek ez dute euskaraz ikasten jarraitzen?\n2017/05/12 10:58 0 iruzkin\nZergatik Ipar Euskal Herriko ikasleek ez dute euskaraz ikasten jarraitzen?\nBernat Etxepare lizeoko ikasle ohi eta egungo ikasleek Hego Euskal Herrian ikasteko aurkitzen dituzten oztopoak aletzen dituzte bideo honetan.\n«Lapurdi, Baxe Nafarroako eta Xiberoako ikasle euskaldunek zergatik ez dute euskaraz ikasten jarraitzen?». Galdera hori egin die Gureberriak atariak Bernat Etxepare lizeoko ikasle ohi, ikasle eta hainbat irakasleri.\nEHUk eskaintzen dituen ikasketei buruzko informazio oso gutxi jasotzen dutela nabarmendu dute Terminaleko ikasleek. Era berean, izen ematea burutzeko beharrezkoak diren tramiteak, ikasketen kostua eta Estatu frantsesarengandik jasotzen dituzten diru laguntza eskasak ere aipatu dituzte traba gisa.


Mikroerasoak | Gizartea | Berria\nHumberto Ak'abal poeta guatemalarra hil zen astelehenean. Ak'abalek kitxeeraz idatzi zituen lan gehienak. Poemetan herri maiaren unibertsoa islatu zuen. Hogei hizkuntzatara baino gehiagotara itzuli dituzte.\nPoetak hainbat sari jaso zituen. Halarik ere, Guatemalan prestigio handiena duena baztertu zuen. 2003an, uko egin zion Miguel Angel Asturias Guatemalako Literatura Sari Nazionalari, 1967ko Nobel saridunaren izena baitu. «Miguel Angel Asturias du izena. Meritu asko izan zituen idazleak, baina Indioaren Arazo Soziala tesia idatzi zuen, Guatemalako herri indigenak iraindu zituena. Eta ni herri horietako partea naiz». Herri indigenen aldarrikapenei lotu zitzaien Ak'abal. Naturarekin bat egin zuen. «Zuhaitzetako hostoek/ ahotsa tindatzen dute/ Horregatik/ txorien kantua/ berdea da».\nBere herriko kultura indigenaren aurkako erasoak salatu zituen Ak'abalek. Kitxeerak, haren hizkuntzak, milioi bat hiztun inguru ditu Guatemalan eta milioi erdi pasatuta Mexikon. Inon ez da hizkuntza ofiziala. Guatemalan hizkuntza nazionala da. Mexikon ere estatus hori du eta espainierak adina balio du. Teorian. Praktikan...\nEuskarak baino hiztun gehiago ditu kitxeerak. Onarpen ofizial txikiagoa du, ordea. Eta alfabetizazio maila baxuagoa. Hala ere, euskarak ez bezala, kitxeerak elebakarrak ditu oraindik, batez ere herri txikietan. Asimilazioa ez da erabatekoa izan.\nGurean, aldiz, bai. Denak elebidunak gara hemen —euskaldunoi buruz ari naiz, noski—. Hori abantaila da, arma, herritar eta agintari askok euren nagusitasunari eusteko. Jadanik ez dute esaten «hable en cristiano», baina baztertzen segitzen dute haien hizkuntzaren inposizioaren kontra egiten dugunok. Gure etxean bertan. Euskara hutsez aurkeztu du EH Bilduk lege proposamen bat Eusko Legebiltzarrean eta tramitera onartzeko erabakia atzeratu dute bertan, espainierazko itzulpena eskuratu arte. Koalizioak salatu duenez, proposamenak erdara hutsez aurkezten direnean tramitazioa ez da atzeratzen euskarazko bertsioa ekarri arte.\nDiskriminazioa ez da albistea izan. Harrigarria da zeinen azkar eta zorrotz identifikatzen ditugun egunerokoan hizkuntzaz haratagoko beste edozein eremutan izaten diren mikroerasoak. Harrigarria zeinen itsu, indarge eta erreflexu aldetik eskas gabiltzan hizkuntzaren ekologiari egindako mikroerasoez konturatu eta haien kontra egiteko. Errealitate linguistiko gordinarekin jokatzen dute erasotzaileek. Alde dute. Azken batean, euskaldun elebakarrik ez dago. Erdaldunak dira elebakar bakarrak. Hortik abiatuta, edozer da zilegi hizkuntzaren arloan.\nBozgorailutik espainieraz helarazten dizkigute mezuak lehen-lehenik, eta euskaraz jarraian, eta pozik gaude. Ez gara konturatzen euskara bigarren lekuan jartzea erdaldunen botereak emaniko opari sinboliko testimonial hutsa dela, haien burua eskuzabal agertzeko. Menpekotasunean, bigarren leku horretan tinko mantentzen gaituela. Lehen abisua euskaraz izateak emango lioke benetako balio erantsia hizkuntzari, baina horrela hutsaren hurrengoa da euskararen garrantzia komunikazioan. Noizko ahalduntze linguistikoa?\nItzulpenik gabe funtzionatuko luke Eusko Legebiltzarrak? Bai. Baldin eta kide guztiak euskaraz ulertu eta mintzatzeko gai izango balira. Bitartean, ez. Elebitasunaren onuraren tranpan segitzen dugu korapilatuta, espainiera baita benetan hizkuntza baliagarri bakarra. Zenbait legebiltzarkide euskaldunek barneratua dute hori. Beren agerraldietan bi hizkuntzak tartekatzen dituzte, baina askotan diskurtsoaren alde mamitsuena erdaraz ematen dute, mundu guztiak uler dezan. Apirilean 21. Korrika izango dugu. 2020an, 2. Euskaraldia. Zenbat mikroeraso jasoko ditugu bitartean?\nHumberto Ak'abalek Pier Paolo Pasolini Nazioarteko Poesia Saria irabazi zuen, Italian. Munduari begiratzeko modu bat zuen, elkartasunean oinarrituta. «Jaio nintzenean/ bi malko jarri zizkidaten/ begietan/ nire jendearen minaren tamaina/ ikusi ahal izateko».


Catherine Donnell, Urteko Giria 2012 - Sanfermin.com\nKoldo Aiestaranek, Kukuxumusuren bazkide sortzaileak, eta Mister Testis zezen urdin ospetsuak Catherine Donelli eman diote saria. Eta eurekin batera, jaietara maiz etortzen den atzerritar eta aurreko urteetako saritu askoz inguratuta egon da. Donell hunkitua eta eskertua agertu da: “Hitzik gabe eta harrituta nago oso, sariak duen oihartzunagatik, eta Kukuxumusuri nire eskerrik beroena adierazi nahi diot, Sanferminetara 30 urte etortzen daramatzadan arren eta giritzat neure burua izan arren, aitortze honek erabat pozten nau.”\nKoldo Aiestaranek nabarmendu du: “nahiz eta Catherine Iruñean ez den bizi, Sanferminetara 30 urte etortzen daramatza eta gure jaiekiko eta hemengo jendearekiko duen harremana nahikoa arrazoi dira gure urteko giria izateko.”\nKukuxumusuk emandako golardoaz gainera, Lore Monnigek, New Yorkeko Zezen-Klubeko presidenteak, Cahterine Donelli omenaldi berezia eskaini nahi izan dio New Yorkeko Zezen-Klubeko zapia ezarriz. Horretaz gain Wall Streeteko miniaturan egindako zezenaren erreplika oparitu dio. Txantxetan “Krisialdiko zezena” zela aipatu dute biek.\nCatherine Donellek, Santa Fén (Nuevo México-AEB) jaiotako 52 urteko iparramerikarrak, 2012an Sanferminetara segidan egindako hogeita hamar bisitaldi bete berri ditu. 80ko hamarkadan hiru adiskiderekin jaiak ezagutzera kotxez etorri zenetik ez dio huts egin Iruñeko hitzorduari.\nSaria eman ondoren, bertaratutakoek Europa jatetxean aperitiboa dastatu dute eta ondoren Iruñeko erdigunetik gertu dagoen lursail batera jo dute, bertan herri-paellaz gozatzeko aukera izan dutelarik Kukuxumusuren ordezkaritzarekin.\nBertaratutakoen artean aurreko urteetan golardoa jaso duten batzuk ageri ziren: Lore Monnig iparramerikarra (2005), Manfred Walloschke alemaniarra (2007), Massaoud Sbai el Idrissi marokoarra (2008), Frank Taylor ingelesa (2009) eta Chivoshi Sugawara japoniarra (2010) alegia. Bertan egon ez zirenak Carmen Margarita Alicea puertorrikoarra (2004), Lars Ingvar Jungefors suediarra (2006) eta John Patrick Hemingway iparramerikarra (2011) izan ziren.\nMikel Urmeneta, Kukuxumusuren bazkide sortzailea eta ekimenaren bultzatzailea, ere ez da egon. Lan kontuengatik aurtengo Sanferminetan Iruñetik kanpo dago, nahiz eta bertaratutako guztiei zuzendutako mezu idatzia utzi duen.\nUztailaren 9ko argazki gehiago


Celebrian - Wikipedia, entziklopedia askea.\nCelebrian Tolkienen legendarium ospetsuko pertsonaia bat da. Leinu altuko emakumezko elfo bat da, Lothlorieneko jaunak ziren Galadrielen (Noldor nobleen artean Erdialdeko Lurraldean bizi izan zen azkena) eta Celebornen alaba. Rivendeleko jauna zen Elronden emaztea izan zen, honekin hiru seme-alaba izan zituelarik: Elladan eta Elrohir semeak eta Arwen alaba.\nEguzkiaren Hirugarren Aroko 109. urtean Elrondekin ezkondu zen eta elkarrekin Rivendelen bizitzen hasi ziren. Euren seme bikiak ziren Elladan eta Elrohir Hirugarren Aroko 130. urtean jaio ziren, Arwen Hirugarren Aroko 241ean izan zuten bitartean.\nEguzkiaren Hirugarren Aroko 2509. urtean Celebrian Mendi Lainotsuetatik bere gurasoen Lothlorieneko etxera bidaiatzen ari zen orkoek harrapatu zuten arte. Orkoek pozoitu eta torturatu egin zuten. Bere semeek aurkitu egin zuten eta Elrondengana eraman zuten bere zauriak senda zitzan, baina Celebrian sekula ez zen oneratu, eta, horregatik, Ustelezinezko Lurretara joan behar izan zuen Hirugarren Aroko 2510ean.\nCelebrianen semeek denbora asko pasa zuten mendietan orkoak ehizatzen euren amarekin gertatutakoaren mendeku bezala. Ez da zehatz ezagutzen Elladanek eta Elrohirrek Erdialdeko Lurraldean bizitzen jarraitu ala euren amarekin Amanera joatea erabaki zuten.\nCelebrianen alaba zen Arwenek bizitza hilkorra eta Erdialdeko Lurraldean bere senar Aragornekin bizitzea erabaki zuen hil arte. Elrondek Erdialdeko Lurraldean jarraitu zuen Sauron erori arte. Hirugarren Aroko 3021. urtean Amanera abiatu zen Gandalf, Frodo Zorrozabal, Bilbo Zorrozabal eta Galadrielekin batera bere emaztearekin biltzeko.


Txirrindulariaren gaitasunak erabakitzen du bizikleta mota | Revista\nMendiko bizikletak : Txirrindulariaren gaitasunak erabakitzen du bizikleta mota\nKondairak dioenez, 70eko hamarkadan Estatu Batuetan lurrezko bideetan zehar bizikletaz ibiltzen hasi zen lagun talde bat. Ideia Europara esportatu zen eta ziklo kroseko bizikletetara egokitu, bizikleten hagun meheen ordez zabalagoak jarri eta pisua gehituta, makinarengan kontrol handiagoa eta mendian azkarragoa izatea lortzeko. “Etxeko” modelo haietan abiatu zen mountain bike edo mendiko bizikleta izendatu zen bizikleta kontzeptu berriaren jatorria. Horren arrakastaz ez dago inolako zalantzarik dagoeneko: 1985az geroztik mundu guztian saldutako bizikleten %60 mendikoak dira, lurrezko bide edo bidexkatan zehar horien erdia baino ibiltzen ez bada ere. Mendiko bizikletak ere ez dira atzera geratu aurrerapen teknologikoetan eta material arin eta trinkoagoak ikertu dira bizikleta horiek egiteko. Horrela, aluminiozko koadroak erabakigarriak izan dira bizikleta mota hau herrikoi egiteko eta merkatuko erregina bihur dadin.\nMendiko bizikletaz irtetean, ez ahaztu…\nMultzoaren atal guztiak modelo eta fabrikatzaile berarenak direla egiaztatzea komeni da, multzo “nahasiko” bizikletak ere izaten baitira eta horietan, bistan diren piezak modelo onenenak izaten dira eta gainerako guztiak linea merkekoak.\nJarlekua: modelo zabalak eta barrutik “gelezkoak” direnak meheak baino merkeagoak izaten dira (finak gogorragoak eta lehiaketarako egokiagoak izaten dira).\nEskulekua: posizioa aldatu egin daiteke gorputza tenteago eramateko. “Palomita” erakoa aukera ona da. Esponjazko eskumuturrak erosoagoak dira.


Aingeru Epaltza Ruiz de Alda > Hemeroteca\n2008-02-19 Begirada kritiko etengabea | Patxi Sarriegi\nBezperaren bezpera / Aingeru Epaltza / Pamiela, 2007\nAzken 30 urtetako azterketa kritikoa egin du Aingeru Epaltza idazleak liburu berrian. Ezeren gainetik, koherentzia aitortu behar zaio egileari orriotan isuritako iritzietan, halako ibilbide pertsonal luzean egindakoak frogatzen duenez. Begirada kritikoa etengabea da, lanerako eta konponbiderako dei larria askotan. Nola liteke, bada, urteen joanean abertzaleok oker eta akats berberak behin eta birritan errepikatzea? Ez al da egiazki frogatua bortizkeriak Euskal Herriko gizartearen sektore handi-handi batekiko harremanak arrunt usteldu dizkigula abertzale eta euskaltzaleoi, gureganako mesfidantza areagotuz eta luzatuz? Hori aditzera ematen digu Epaltzak; lehenaz ari da, baina etorkizuna du erronka.\nEpaltza fikziozalea ezaguna genuen, hainbat eta hainbat liburu eginak ditu eremu horretakoak, literatura egile ezaguna denez… Aldiz, iritzi emaile aparta ere badela erakusten du liburu berrian, gaurkotasun bete-betekoa gainera. Abertzaletasuna du ardatza, euskaltzaletasuna, Nafarroa… Azken batean, orain dela 30 urteko kontuak, neurri handi batean, egun-egunekoak ere badirelako. Zoritxarrez, gehituko du egileak.\nBadu liburuak, momentu askotan, kontaketa historikoaren ukitua, kontaketa pertsonalarena: bere aitaren garaiko kontuak, Iruñeko aspaldiko pasadizoak… baina inolako zalantza izpirik gabe, gaur egungoari begira dagoen liburua da.\nDenok eskatu ohi baitugu kritika, aho beteka eskatu ere. 1977tik 2007ra doan tartean hainbeste gertaera, hainbeste aukera… Epaltzak ez du dudarik: balantzea ez da kriskitina jotzen hasteko modukoa. Nika eta guka idatzita askotan, eta etxekoari kritika egitera ausartzen da maiz. Horixe egilearen ausardia. Kritikak, sarritan, kanpokoari egiteko erabiltzen ditugunez, etxekoari lausenguak…\nPentsamendu eta kontraesan ideologikoen artera garamatza egileak, bere ikuspegia erakutsiz, euskaldunon munduan oraindik ere zenbaterainoko zatiketa dagoen gogoraraziz. Askatasunezko dei larria eta zintzoa da Epaltzaren gogoeta, zinez egindakoa, euskaltzalearen oroitzapenezko begirada kritiko etengabea.


Azterlan Kabinetearen Zuzendaritza - Lehendakaritza Ezagutu - Euskadi.eus\nAzterlan Kabinetearen Zuzendaritza\nTitularra: Manu Castilla Albisu\nAzterlan Kabinetearen Zuzendaritzari, dekretu honen 6. artikuluan oro har ematen zaizkion egitekoez gain, egiteko hauek dagozkio:\nLehendakariaren lan-programaren jarraipena egitea.\nLehendakariari laguntza zuzena ematea karguaren arabera esleituta dituen egitekoetan.\nProspekzio Soziologikoen Kabinetearen bidez, behar diren azterlanak, txostenak eta jarduerak egitea, Jaurlaritzaren Lehendakaritzak gizarte-errealitatearen egoeraren eta bilakaeraren berri izan dezan.\nZuzendaritzen esparruan, Euskal Autonomia Erkidegoko Emakumeen eta Gizonen Berdintasunerako Planaren helburuak definitzea, bai eta helburu horiek lortzeko ekintzak eta ekimenak sustatu, gauzatu eta ebaluatzea ere; eta, horretarako, emakumeen eta gizonen berdintasunaren arloko politiken kudeaketa integratua egin, Araubide Juridikoaren Zuzendaritzako Berdintasunerako Unitatearen koordinaziopean eta Emakunde–Emakumearen Euskal Erakundearekiko lankidetzan.


Jon Iñaki Odriozola soziologoari erantzun diote Herritar Batasuneko 12 kidek eta Urzainki historialariak - Nafarberri\nHome artikuluak Nafarroa Politika Jon Iñaki Odriozola soziologoari erantzun diote Herritar Batasuneko 12 kidek eta Urzainki historialariak\nJon Iñaki Odriozola soziologoari erantzun diote Herritar Batasuneko 12 kidek eta Urzainki historialariak\nGorka Jakobe Palazio ordua: 17:39 artikuluak, Nafarroa, Politika,\nNafar independentismoa deritzon artikulu mamitsuaz erantzun diote nafarzale zenbaitek duela gutxi Jon Iñaki Odriozola soziologoak Noticias taldeko Noticias de Gipuzkoa egunkarian argitaratutako artikuluari, Pan-nafarzaletasunaren ahuldadeak izenekoari hain zuzen. Odriozola Etxabe soziologoak kritika handiak egin zituen mugimendu nafarzalearen aurka. Herritar Batasunak argitaratu berri du artikulua eta sinatzaileen artean, Halip Lartiga Labriteko nafarzale historiko gaskoina dago. Gogora dezagun nafarzaletasunaren sortzailetzat duten Tomas Urzainki legegizon eta historialariak ere irmoki erantzun ziola Jon Iñaki Odriozolari bere blogean eta Libertate.eu webgunean.\nHerritar Batasuneko 12 kide historikoen dokumentuan nazionalismo baskoaren ahuleziak aipatzen dira Nafarroa berba edo hitza aldarrikatuz eta nafar subiranotasunaren alde eginez. Honela diote testuaren amaieran:\nZentzuzkoena, gure ustez, nazionalismo baskoaren ahuleziak agerian uztea da, zeinek gaur egungo blokeo eta inpasse egoerara ekarri gaituzten. Eta nafar independentismoaren indarra adieraztea\nartikuluak, Nafarroa, Politika\nartikuluak Nafarroa Politika


Xora edo bestela esanda, milurteko hizkuntza bat suspertzearen ametsa Pentsatu eta egin. Bururatu eta argitaratu. Hebentik Kultur Elkarteak eginiko proiektua da luzemetraia, lehen aldiz, Zubereraz egina, batere balaiabiderik gabe. Azpeitiko Kultur Mahaiari okurritu eta egingo balu bezala. Pauso handi bat da 'Xora' euskal kulturan. https://www.kulturaz.eus/albisteak/1369 https://www.kulturaz.eus/@@site-logo/logoa.png


(Arg: La Marea)\nOspakizunen barruan Madrilgo Sol plaza ostiraletik hartuko du Global 2015Mk. Bertan gai ugariri buruzko asanbladak, antzerkia, tailerrak eta musika entzuteko parada izanen da. Maiatzaren 16an, larunbata, manifestazioa eginen dute 18:00etan Cibeles plazatik Sol plazaraino.\n“Artaldea baino izan ez gaitezkeen sistemaren aurrean M15ak bere burua berresten du asanbladatan, okupazioan, autogestioan, desobedientzian, kolektibizazioan eta espazioen askapenean, oinarrizko tresna politikoak direlako”, adierazi dute koordinadorako kideek.\n2011n egin bezala, M15 mugimenduak Madrilgo Sol plaza hartuko du hauteskundeen bezperan: “M15ak urte guztian egiten du politika, zergatik ez du eginen 23an ere? Askok buruan dutenaren kontra, eduki politikoak ez du zertan hauteskundeekin zerikusirik izan”.\nRafael Catalá eta Jorge Fernandez Diaz Espainiako Justizia eta Barne Ministroek argi utzi dute legea betearaziko dutela deialdiek aurrera jarraitzen badute: “Probintziako hauteskunde-batzordea jakinaren gainean jarriko dugu segituan”.\nMugimenduaren laugarren urteurrena maiatzaren bukaera arte ospatuko dute. Bi ekitaldi publiko eginen dituzte: 24ean kanpoan dauden espainiarren “lapurtutako bozkaren” kontra nazioarteko ekintza eginen dute; eta 30ean hirietako auzoetan eta herrietan asanbladak eginen dituzte.\nKanal hauetan artxibatua: M15 | Udal eta foru hauteskundeak 2015


Askotariko emakumeak Topagune Feministara - Debagoiena - Goiena.eus\nAskotariko emakumeak Topagune Feministara\nJulen Iriondo M. de Zuazo 2022-05-20 11:23\nArrasaten, Oñatirako deia egiten, duela bi aste.\nEmakume, trans eta bollerak Oñatira deitu ditu Bilgune Feministak ekainaren 11 eta 12rako. Egitarau zabala antolatu dute atzera elkartu eta erakundearen hogeigarren urteurrena ospatzeko. Anariren kontzertuarekin amaituko dute bi eguneko jarduna.\n"2001ean emakume abertzaleen topaketa feminista batzuk egin ziren Leitzan, eta agerian geratu zen antolakunde feminista nazional bat behar zela Euskal Herrian. Hortik sortu zen, 2002ko apirilean, Bilgune Feminista". Horixe erakundearen sorreraren azalpena, Amaia Etxabe kide arrasatearraren hitzetan. "Burujabetza feminista" jomuga, nazio mailako erakundeak, dena dela, herriz herriko taldeak ere baditu sostengu; Debagoienean, Arrasatekoa –nahiz eta beste herrietan ere eduki bidelagunak–, eta bertan egin zuten, duela aste pare bat, ekainaren 11n eta 12an Oñatin egingo den Topagune Feministarako motorrak berotzeko saioa.\n"Egindako bidea ospatzeko hitzordua da Oñatikoa". Baita elkartzeko ere, Amaia Etxaberen arabera: "Azken bi urteetan, herri mugimenduak apalduta egon dira. Eta horri erantzunez ere badator leloa". Eztandak dardara gaitzala da aukeratu dutena, "esnatze bat" irudikatu nahian: "Helburua da Euskal Herriko hamaika txokotako feministak Oñatin biltzea".\nTopaguneak aukera ugari eskainiko ditu bi egunez: "Zapatu goizean mahai-inguru nagusi bat egongo da, eta burujabetza feministaren gainean arituko gara bertan. Arratsaldean, berriz, burujabetza feminista hori errealitate bihurtzeko praktika, gogoeta eta sormenerako jarduera pila bat egongo dira. Hainbat gai landuko dira: bizitza erdigunean jartzea, zis-hetero arauei desobedientzia, borroka ekologista...". Gaiok lantzeko moduak askotarikoak izango dira, esan bezala, eta, honela, "bertso saioa, musikarien elkargunea, Euskal Herriko Neska* Gazteen hitzaldia, soinu teknikari tailerra, zunba tailerra"... izango dira. Eta zapatuko beste zenbait ekintza ere nabarmendu ditu Etxabek: "Jule Goikoetxeak Estallidos liburua aurkeztuko du, eta Arantza Santestebanen 918 gau filmaren emanaldia eta horren inguruko solasaldia ere izango dira". Eguna amaitzeko, ekitaldi nagusia eta kontzertuak egingo dituzte, Ginger (Euskal Herria), Ira (Espainia), Chocolate Remix (Argentina) eta DJ Miaurekin (Euskal Herria).\nDomekarako utzi dituzte emakume sortzaileen azoka, bazkari herrikoia eta Anariren kontzertua, besteak beste.\nTopagunerako bonoak Oñatiko Arrano tabernan eros daitezke, eta baita sarean ere (tickets.kutxabank.es). Furgonetentzako aparkalekuan lekua gordetzeko bonoak ere badaude. Hiru aste barrurako deia, beraz, emakume, bollera eta transei: "Bilgune Feministak saretzen dituen askotariko pertsona eta kolektiboekin elkartu eta elkarrekin gozatzea nahi dugu".\nGizartea Arrasate Oñati


Guadalupeko Andra Mariaren Alardea - Guía de Ocio de Gipuzkoa - Gipuzkoako Aisialdi Gida\nEkitaldiak / Festak eta azokak\nEkitaldi gehiago Hondarribia\nAlarde Tradizioalaren Weba\nGuadalupeko Ama Jaien Egitaraua 2018\nJaizkibel Alardea (Facebook)\n1639. urtean Hondarribia setiatua zuen frantzes tropeei ezarritako porrotearen oroitzapena.\nGuadalupeko Ama Birjinaren Jaien barruan Hondarribiak 1.639an Guadalupeko amabirjinari egin zioten promesa, martzial eta Alarde ikusgarri batekin ospatzen du, "Principe de Condé" frantsesari beraien armekin irabazi zioten borroka goraipatzeko asmotan.\nKonpainiek Burgomaestre edo Generalaren aginpean desfilea burutzen dute. Bertan beraien armen deskarga egiten dute eta ondoren Jaizkibel mendiko Guadalupe Amabirjinarena igotzen dira.\nArratsaldean herriko kale nagusietatik berriz ere desfilea eta armen hustea egiten dute.\nAzkeneko urteetan Hondarribian bi Alarde ospatzen dira: Bata Tradizionala deitzen dena (Alarde Fundazioa) eta bestea Jaizkibel Konpainiak burutzen duena, azkeneko honek Alarde mistoa bultzatzen du, emakume eta gizonak berdintasunean parte hartzen duten Alardea.\n06:00: Danborradaren eta Hondarribiko Hiria Musika Bandaren DIANA.\nJarraian: Hondarribiko Hiriak Guadalupeko Ama Birjinari, 1638ko irailaren 7ko gertakizun dohatsuagatik bere eskerrona azaltzeko emandako hitza betetzea, hiria 69 egunez inguratuta egon ondoren askatu baitzuen.\n11:30: Guadalupeko Ama Birjinaren Santutegian MEZA NAGUSIA, Udalbatza bertan dela.


Badator Euskaraldia - - Baleike.eus\nLarraina Euskara Taldea 2020-10-27 08:57\nAzaroaren 20tik abenduaren 4ra bitartean egingo da Euskaraldiaren bigarren edizioa. Denok dugu gogoan duela bi urtelehen edizioak izan zuen arrakasta. Zumaian bertan, ilarak eratu ziren euskararen alde ohiturak aldatzeko ahalegin handi hartan: ia 2.000 lagunek eman genuen izena herrian, 11 egunetan zehar belarriprest eta ahobizi izateko erronkari erantzuteko.\nZer da Euskaraldia, ordea? Euskaraz ulertzen dugun herritarren artean euskaraz egiteko ohitura handitzeko ariketa sozial eta partekatua da ekimen hau. Alegia, euskaraz hitz egiten dakiten guztien artean erdarara pasatzeko aitzakia alboratzeko ahalegin kolektibo handia! Dela gaztelaniaz hitz egiteko ohitura dugulako, dela ez dugulako erraztasun nahikorik, edota ulertu bai baina hitz egiteko zailtasunak sentitzen ditugulako…, aitzakiak alde batera utzi, eta 11 egunez, geuk hartutako erronkari eutsiz, baieztatu nahi dugu ohitura horiei itzulia ematea posible dela!\nAurtengo edizioan arreta berezia jarri zaio erakundeek parte har dezaten; izan ere, euskararen bizitasuna ez dago soilik gutako bakoitzaren esku! Norbanakoaz gain, taldeek ere ardura soziala daukate, baita euskararekiko ere, izan lantegi handi eta txiki, enpresa pribatu zein publiko, izan kiroleko, kulturako edo aisialdiko elkarte.... Eta haiei egin diegu dei parte har dezaten. Horretarako, konpromisoa hartu dute gutxienez euskaraz aritzeko gune bat eskain dezaketela ziurtatzeko, erakunde horietan sortu eta sendotu behar diren ariguneen bitartez. Zumaian 100 erakundek baino gehiagok eman dute izena parte hartzeko. Ez da makala ahalegina, baina ez genuen gutxiago espero gure herrian!\nBaina are gehiago behar da! Egoera berezi honetan, ez da erraza ohiko komunikazio-moduei eustea, baina ez ditugu ahalegin sozialak alde batera utzi nahi. Ez dugu aukerarik izango nahi genituzkeen ekimen guztiak aurrera eramateko, baina Larrainako kideak kalean izango gara datozen asteburuetan Euskaraldian parte hartzera aniumatzeko jende guztia, elkarteekin batera norbanakoek ere izena eman eta ahalik eta jende gehienak gero eta gehiago gehiagorekin euskaraz ari gaitezen gonbidatzeko.\nLehen edizioan parte hartu genuenok jaso dugu gonbidapen pertsonalizatua horretarako, eta gainerakoentzat aukera zabalik dago jada bide hauetan:\nAsteburutan jarriko ditugun mahaietan.


Irekia Eusko Jaurlaritza - Gobierno Vasco :: Eusko Jaurlaritzak 2019-2022 Unibertsitate Sistemaren Plana onartu du (Gobernu Bilera 2019-03-12)\nEusko Jaurlaritzak 2019-2022 Unibertsitate…\n<img src="https://bideoak2.euskadi.eus/2019/03/12/news_52746/2019_03_12_Uni_Sist_Plana.jpg" style="max-width:100%" alt="2019_03_12_Uni_Sist_Plana.jpg" />\n2019_03_12_Uni_Sist_Plana.jpg Iturria: Irekia\nCristina Uriarte Hezkuntzako sailburuak eskatuta,, Gobernu Kontseiluak 2019-2022 aldirako Unibertsitate Sistemaren Plana onartu du. Unibertsitate-plana da Euskal Unibertsitate Sistema antolatzeko Eusko Jaurlaritzak berariaz onartutako tresna.\nHezkuntza Sailak, hala, betetzat jo du Eusko Jaurlaritzak legegintzaldi honetarako zuen plan estrategikoetako bat. Herrialde aurreratu orok behar du bikaintasunezko unibertsitate-sistema bat. Hori dela eta, Hezkuntza Sailak Euskal Unibertsitate Sistemak datozen urteetako bilakaerarako oinarri estrategikoak zehaztu ditu. Plan berriak “Unibertsitate Sistemaren Plana” izena hartu du, aurreko Unibertsitate Planarekin alderatuta. Ñabardura hori garrantzitsua da, unibertsitate guztientzako estrategia eta helburu partekatuei bultzada ematea baitu helburu. Plan horrek unibertsitate bakoitzaren plan estrategikoen koordinazioa sustatuko du.\n2019-2022 aldirako Unibertsitate Sistemaren Planak ebaluatu ditu aurreko Unibertsitate Plana (aurrekontuaren % 99 exekutatu da), unibertsitate-irakaskuntzaren egoera, eta garapenean eragingo duten ingurune-elementu zenbait (horiek aztertzea ezinbestekoa da Euskal Unibertsitate Sistemaren egoera ezagutzeko). Azterlan horrek beharrizanak zehaztu, garatu beharreko estrategia definitu eta datozen urteetan Euskal Unibertsitate Sistemako pare diren unibertsitateek egin beharreko ekintza nagusiak ezartzeko aukera eman du. Planaren helburua da Euskal Unibertsitate Ekosistemako eragileen artean koordinazio handiagoa eta hobea sustatzea. Eragile hauen artean, alegia: unibertsitateak, BERC guneak, Ikerbasque, Unibasq, 4Gune eta Euskampus.\n2019-2022 aldirako Unibertsitate Sistemaren Planak 1.411 milioi euroko partida ekonomikoa aurreikusten du, hau da, aurreko Plana baino 124 milioi euro gehiago (+% 9,6). Partida hori finantziazio-beharrizanei erantzuteko bideratuko da, Universidad del País Vasco/Euskal Herriko Unibertsitateak bere helburuekin eta kalitatearen hobekuntzarekin betetzeko nahikoa finantziazio bermatzeko, baita Euskal Unibertsitate Sistemako unibertsitate guztientzako ezarritako helburuak lortzeko finantziazioa eskaintzeko ere. Bultzada ekonomiko horri esker, hainbat jardueren artean, Medikuntza Fakultate berria eraikiko da, I+G+b inbertsioa % 5 haziko da (ikerkuntzara bideratutako urteko hazkundearen konpromisoa betetzeko), Unibertsitate Prestakuntza Dualean ahalegin handiagoa egingo da, Ikerbasquen bidez talentua bereganatzea indartuko da edo Zientzia, Teknologia eta Berrikuntzarako Euskal Sarearen eragile ezberdinen arteko lankidetza sustatuko da.\n2019-2022 aldirako Unibertsitate Sistemaren Plana zehaztuta, Hezkuntza Sailak, Unibertsitate eta Ikerketa Sailburuordetzaren bidez, lehentasunezko ikerketa alor edo ikasgaiak zehaztu ditu, Euskadirentzat duten interes estrategikoagatik, edo interes zientifiko, artistiko edo sozialagatik; berariazko kontratu-programa bidez finantzatuko dira.\nUnibertsitate Sistemaren Plan berriak bost ardatz nagusi barne hartzen ditu, eta horien bidez beteko dira bildutako ekintza guztiak:\nBikaintasun-ikerkuntzaren ardatza. Garapen-ardatz honen helburua da Euskal Unibertsitate Sistema testuinguru globalean kokatu eta indartzeko funtsezko ardatz izatea. Unibertsitateek, talentu zientifikoak eta ikerketa-jarduera sortzeko beharrei erantzuna ematea ahalbidetuko duten ekintzak planifikatuko eta definituko dituzte.\nUnibertsitatea+Enpresa ardatza. Ardatz honek Unibertsitate+Enpresa eta unibertsitatea-gizartea harremanak jorratzen ditu, unibertsitateek Euskadiren aurrerabide eta eraldaketaren alde egiten duten ahalegina bideratzeko trakzio-indar gisa eta horien beharrizanei erantzuteko. Era berean, Euskal Unibertsitate Sistemako titulatuen enpleagagarritasuna hobetzea ere badu helburu –betiere jaso duten prestakuntzarekin bat datozen postuetan-, formazioa eta talentua sortzea gidatuko duen elementu gisa.\nIrakaskuntza prestakuntza eta metodologia berritzaileak ardatza. Ardatz hori euskal unibertsitatearen erreferentzia-marko indartsu eta berritzailea garatzearekin lotuta dago, horren plangintza, eduki eta inplementazioari dagokienez.\nNazioartekotze ardatza. Unibertsitatearen xede guztietara hedatzen den prozesu gisa ulertzen da, zeharkakotasunez, baita unibertsitate-sistemaren bidez gure gizartea beste gizarteekin harremantzea sustatzeko bide gisa ere. Ikuspegi horretan, bereziki nabarmentzekoa da bikaintasun-ikerkuntzaren funtzioa, nazioarteko ikuspegiari erantzuten baitio, tokiko testuinguruan sakonki errotuta.\nUnibertsitate Komunitatea ardatza. Hainbat mugarri lortzeko helburua du, esku hartzeko hiru eremutan zehaztuta: genero-berdintasuna sustatzea (soldata arrakalaren kontrako borrokara edo emakumeen artean bokazio zientifikoak sustatzera bideratutako ekintzekin, adibidez), euskararen erabilera hedatzea eta ekitatea.\n5 ardatz horiek Europa mailan ezarritako lehentasunezko jarduteko ildoei dagokie. Europako Batzordeak Unibertsitate Sistemaren Plana diseinatzeko fasean lagundu du, eta horrek azaleratzen du Eusko Jaurlaritzak Europako politika partekatuekin duen konpromisoa, baita unibertsitate alorrean ere. Unibertsitate Sistemaren hobekuntza globala da, eta hainbat helburu zehatz lortzeko oinarria, honako hauek lortzeko, esaterako:\nPrestakuntza dualeko titulazio ofizialean izena eman duten ikasle kopurua haztea, 471tik 1.750era pasatzea.\nUnibertsitateetara atxikitako Ikerbasque ikertzaile kopurua % 25 haztea.\nSTEM titulazioetan izena emandako ikasle guztien arteko emakumeak % 32,5etik % 52ra pasatzea.\nIrakasle ikertzaile elebidunak % 52tik % 60ra igotzea.\nDocentian (irakaskuntza berritzailearen eredu ofizialean) akreditatutako langileak % 29,1etik % 45,3ra igotzea.\nEuskal Unibertsitate Sistemak sortutako enpresetan kualifikazio altuko lanpostuak % 25 haztea.\nArgitalpen zientifikoak % 17 haztea.\nPlan hau duela urtebete hasi zen osatzen. Planak jasotzen duen berritasun nagusietako bat, Unibertsiatea+Enpresa ardatza, 2017ko ekainean abiatu zen, Lehendakariak berak aurkeztu baitzuen estrategia. Ordutik hona, eta UPV/EHUrekin, Deustuko Unibertsitatearekin eta Mondragon Unibertsitatearekin koordinatuta, gaur Gobernu Kontseiluan onartu den Plana zehaztu da.\nUnibertsitate Sistemaren Plana (2019-2022)\n2019_03_12_Uni_Sist_Plana.jpg 3 MB (jpg)\nUnib_Sistemaren_Plana_2019-... 3 MB (application/pdf)


Wine Run Rioja Alavesa lasterketan korri egiteko 5 zenbaki zozkatzen ditugu - Ba da beste modu bat | Laboral Kutxa Blog\nGalder Hernández Bergantiños\nMarcos Vallejo gil\nSergio Fernández Rodriguez\nArdoaren espirituarekin korri egin nahi duzu? Horretarako munduko lekurik onena Arabako Errioxa izango da seguruenik. Horregatik, kirolaz eta janariaren eta edariaren plazerez gozatzen duzuenentzat ez dira Wine Run Rioja Alavesa baino askoz plan hobeago askorik egongo, lasterketa hori bakarra baita bere espezialitatean; gainera, kirola ingurune inbidiagarrian egiteko aukera eskaintzeaz gain, sari paregabea jasoko duzue: upategiz beteriko ingurune pribilegiatua, kultura eta gastronomia aberatseko kokaleku batean.\nIzen-emateaz LABORAL Kutxa bera ardura daiteke, oinarrizko kirola eta lasterketa herrikoiak babesten jarraitzen baitugu. Horregatik, lasterketarako 5 zenbaki zozkatzen ditugu: 10, 20 eta 36 kilometro. Parte hartzeko, inprimakia zure datuekin bete baino ez duzu egin behar. Zozketa irabaziz gero, zurekin harremanetan jarriko gara zer egin behar duzun jakin dezazun. Lasterketa urriaren 30ean izango da. Bururatzen zaizu Santu Guztien Zubirako plan hoberik?\nTags: arabako errioxa ardoaren lasterketa carrera del vino kirola rioja alavesa wine run zozketa zozketak


Liburutegiak bultzatuta eta herriko gaztetxoenen gogo eta lanari esker 2016ko maiatzean abian jarri berri dugun egitasmoa dugu hau. Kontalari izan nahi duzuen haur nahiz gaztetxo guztiok ateak irekita dituzue!\nHelburua herriko txikitxoei, entzule izatetik haratago kontalari izateko aukera eskaintzea da. Ipuinez gozatzeko beste bide bat irekiz.\nSaioak haurrentzako izaten dira. Dena den, helduek ere bertaratzeko aukera daukate.\nSaioetan kontatzen diren ipuinak kontalariek beraiek aukeratzen dituzte.\nHasiera batean saio bakar baterako data jarri genuen eta lehen urratsa saio hartarako boluntarioak aurkitzea izan zen. Eta orain, urratsez urrats egitasmoa ritmo polita hartuz doala dirudi… Horrela, gaztetxoak izena eman ahala saio berriak osatzen jarraitzen dugu:\n2018-02-23, ostirala, 17:00\n2018-05-11, ostirala, 17:00\n2018-11-09, ostirala, 17:00\n2019-02-01, ostirala, 17:00\n2019-05-10, ostirala, 17:00\n2019-11-15, ostirala, 17:00\n2020-02-14, ostirala, 17:00\n2020-05-08, ostirala, 17:00\nGu ere kontalari egitasmoarekin zerikusia duten blogeko sarrerak ikusi.\nGu ere kontalari iruditan.


Malagako Ospitale Kliniko Unibertsitarioak bularreko minbiziaren kontrako terapia bat probatuko du | Consumer\nMalagako Ospitale Kliniko Unibertsitarioak bularreko minbiziaren kontrako terapia bat probatuko du\nMedikuntzaren Nobel saridun batek garatutako tratamendua hormona sintetikoak erabiltzean oinarritzen da\nEtorkizun hurbilean, Malagako pazienteek aukera izango dute bularreko minbiziaren aurkako tratamendu bat egiteko, gaur egun aplikatzen direnak baino eraginkorragoa eta ez hain agresiboa (kimioterapia eta erradioterapia).\nHormona sintetikoen erabileran oinarritutako terapia berria gaixoetan probatzeko zorian dago, saguekin egindako esperimentuetan “iraultzaile” kalifikazioa lortu ondoren.\nMinbiziari aurre egiteko “antzeko” hormonak artifizialki sintetizatutako hormonak” erabiltzea posible izan da Andrew Schally Estatu Batuetako Medikuntzako Nobel Sariaren aurkikuntzei esker. Hamar urtez baino gehiagoz Malagako Unibertsitateko (UMA) Ginekologia katedrarekin lankidetzan aritu ondoren, ikertzaileak Unibertsitate Ospitale Klinikoaren konpromiso ofiziala lortu du bere instalazioetan ikerketa garatzen jarraitzeko.\nAtzo Schallyk esan zuenez, Medikuntza Fakultatean egindako hitzaldiaren ondoren, hormonak sintetizatzea lortu ondoren, gizakiei emateko, terapia berria modu esperimentalean erabiliko da bularreko minbizia eta ugaltze-aparatuko beste tumore batzuk dituzten gaixoetan.\nUMA ginekologiako katedradun Francisco Sánchez Garridok atzo “harrituta” zegoela esan zuen, Schallyk eta haren laguntzaileek hainbat herrialdetan egindako esperimentuen emaitzengatik. Malagako irakaslearen arabera, haren arrakastaren oinarria da tumore-zelulen gainean selektiboki jardutea, haien hazkundea inhibituz. Zelula osasuntsuek ez dute kalterik jasaten eta ez dute defentsa-mekanismorik garatzen, eta kimioterapia edo erradioterapia behar duten pazienteek ez dituzte albo-ondorio ezagun eta beldurgarriak agertzen.\nMalagan, ikerketa-ildoa bularreko minbiziari buruzkoa izan den arren, esperimentuek —horietako batzuk Estatu Batuetako pazienteei egindakoak— adierazten dute hormona-terapia eraginkorra dela mota guztietako tumoreen aurka, bai eta prostatako hiperplasia onbera ere, berrogeita hamar urtetik gorako gizonen bi hereni eragiten baitie.\nmama-eu minbizi terapia


Kontadores Gazte Fabrika - Indarkeria matxistari aurrre egiteko protokolo bat lantzeko deialdia zabalik\nIndarkeria matxistari aurrre egiteko protokolo bat lantzeko deialdia zabalik\nDonostia Gazteriak, Kontadores Gazte Zentroan, 18-30 urte bitarteko gazteei zuzenduriko tailer bat antolatu du, indarkeria matxistaren prebentzio eta esku-hartze protokolo bat garatzeko\nDonostiako udaleko Berdintasun eta Gazteria sailek, Eider Goibururen laguntzarekin, Donostiako Gaztelekuetako hezitzaile eta erabiltzaileekin eta Kontadores Gazte Zentroko gazte eta arduradunekin, indarkeria matxistaren prebentzio eta esku-hartze protokolo baten sorrera bitartez gai honi buruzko sentsibilizazio prozesu bat bultzatu nahi dute.\nIndarkeria matxistaz hitz egitean, “tradizioz esleitutako genero-eskemak (intersexualak, transgeneroa, transexualak, homosexualak, lesbikoak, eta ohiko sexu/genero eskema birsortzeari uko egiten dioten emakumeak eta gizonak) apurtzen dituzten gorputzei espazio fisiko eta sinboliko guztietan egiten zaizkien indarkeria mota guztiak barnean hartzen dituena.” da.\nIndarkeria sexista, “tradiziozko sexu/genero eskeman emakume gorputz sinbolizatu guztiek espazio guztietan pairatzen dituzten indarkeria molde guztiak” dira.\nEta genero indarkeria, “indarkeria sexista, edozein moldetan, bikotekideak edo bikotekide ohiak egiten duenean. Indarkeriazko egintza oro, fisikoa nahiz psikologikoa, baita sexu askatasunaren aurkako erasoak, mehatxuak, behartzeak edo nahierara askatasunaz gabetzea ere, gizonezkoek beren ezkontide diren edo izan diren emakumeei, edo haiekin antzeko maitasun harremanak dituzten edo izan dituzten emakumeei ezartzen dizkietenak, nahiz eta elkarbizitzarik ez izan.”\nMarko teoriko hau oinarritzat hartuz, jarraian aurkezten dugu indarkeria matxista prebentzio eta esku-hartze protokolo sorreraren proposamena. Proposamen hau, esperientzia pilotu moduan garatuko da. 18-30 urte bitarteko gazteekin egingo den lanketaz gain, Bidebietako Gaztelekuko erabiltzaileekin eta hezitzaileekin ere lanketa paralelo bat egingo da. Eta bukaeran elkarbanatze fase bat egongo da.\nEsperientzia pilotu honen helburu nagusia, 12-17 eta 18-30 urte bitarteko gazteekin indarkeria matxistaren prebentzio eta esku-hartze protokolo baten sorrera bitartez gai honi buruzko sentsibilizazio prozesu bat bultzatzea da. Honako hauek dira helburu zehatzak:\n1. Indarkera matxistari buruzko sentsibilizazioa handitzea.\n- Indarkeria matxistari buruzko formakuntza eskaintzea.\n2. Gaztelekuetan eta Kontadores Gazte Zentroan ematen diren indarkeria matxista egoerak identifikatzen laguntzea.\n- Espazio fisikoen antolakuntza aztertzea.\n- Indarkeria mota eta modu ezberdinen inguruko gogoeta bultzatzea.\n- Harremanetan ematen diren dinamikak gainbegiratzea.\n- Espazio seguruen inguruan hausnartzea.\n3. Indarkeria matxista egoerak prebenitu, kudeatu eta aurre egiteko baliabideak ezagutu eta sortzea.\n- Hezitzaile eta erabiltzaileen arteko prebentzio protokolo bat adostea.\n- Hezitzaile eta erabiltzaileen artean indarkeria egoera ezberdinen aurrean emango den erantzuna adostea.\n- Donostiako udal eta beste eragileek (irabazi-asmorik gabeko elkarteak, zerbitzuak etbar.) eskainitako baliabideak ezagutzea.\nPedagogia feministan oinarritutako metodologia erabiliko da. Pedagogia feministak irakaskuntzarako filosofia eta praktikak dira. Teoria eta ekintza feministak hezkuntza formal eta ez formalerako baliabide moduan hartzen dira heziketa prozesua aztertu eta proposamenak egiteko (Martínez, I. eta Bernados, A., 2018). Pedagogia feministek, Dhar (2014) eta Liconak (2009) diotenez, kontutan dituzte identitate sozial ezberdinen intersekzionalitatea. Identitate ez arautuei ikusgarritasuna eta espazioa eskaintzen zaie eta baldintzak sortzen dira kolektibo zaurgarrienak segurtasunez mugitu daitezen. Ekintza eta eraldaketa soziala helburu esplizituak dira. Esperientzia bitartez ematen den ikaskuntzaren garrantzia aitortzen da. Gainera, zaintzaren etika integratzen da (Noddings, 2015), ikaskuntza prozesua parte-hartzailea da (Dhar, 2014 eta Licona, 2009), izakia, osotasunean ikusten da, bere alderdi fisiko, kognitibo, emozional eta soziala kontuan izanik (Montenegro, 2014) eta ezagutzeko beste modu batzuk erabiltzen dira: antzerki foroak, irakurketak, asanbladak, etbar (Martínez, I. eta Ramírez, G., 2017).\n18-30 urte bitarteko gazteei zuzenduriko ekimena da.\nDena den, esperientzia pilotu honetan, hiru talde ezberdinekin lan egingo da:\na) Bidebieta Gaztelekuko 12-17 urte bitarteko nerabe talde bat.\nb) Donostiako gaztelekuetako hezitzaile taldea.\nd) Kontadores Gazte Zentroko talde bat osatuko da. Ekimenean parte hartzeko izena eman duten gazteek eta Kontadores Gazte Zentroko arduradunek hartuko dute parte. Gehienez ere 20 pertsonez osatutako taldea izango da.\nFormakuntza: Urtarrilaren 9a, 16a, 23a (asteazkenak) – 17:00-20:00\nProtokoloaren sorrera: Urtarrilaren 30a (asteazkena) – 16:00-20:00\nBateratzea: Martxoaren 7a (osteguna) – 17:30-19:30


Otsailaren 9an egingo da Etxaurren Ikastolako krosa - Aiara - Aiaraldea.eus\nOtsailaren 9an egingo da Etxaurren Ikastolako krosa\nJulen Solaun Martinez 2020-01-21 08:29\nIazko edizioaren irudia./ Aiaraldea.eus\nEskola kiroleko sei lasterketa egingo dira goizean, benjamin, kimu eta haur kategorietako partaideekin. Era berean, eskola kirola eta gero, beste bi herri lasterketa antolatuko dira, bat adin guztientzat eta bestea helduentzat soilik.\nDatorren otsailaren 9an egingo da aurtengo Etxaurren Ikastolako eskola kiroleko krosa, kategoria anitzeko probekin.\nEra berean, adin guztientzako herri lasterketa ere antolatuko da, oharrean adierazi bezala, “euskara eta kirola bultzatzeko”.\nEskola kiroleko sei lasterketa antolatuko dira, bina kategoria bakoitzeko (benjaminak, kimuak eta haurrak), bat emakumezkoentzat eta beste bat gizonezkoentzat. Inskripzioa emateko epea 10:00etan hasiko da egunean bertan.\nLasterketak 11:00etan hasiko dira haur kategoriako neskekin, eta 12:10etan amaituko dira mutil benjaminekin.\nBi zirkuitu konbinaturik egingo dira ibilbide guztiak: A zirkuituak 900 metroko luzera izango du, eta B zirkuituak 400 metrokoa.\nHerri lasterketak, berriz, 12:25ean eta 12:40an hasiko dira, hurrenez hurren. Lehenengoa adin guztientzat izango da, eta 400 metroko ibilbidea izango du soilik. Bigarrena, aldiz, helduentzat bakarrik izango da, 3600 metroko ibilbidearekin.\nLaura Guerrero 2019 ots 11 Aiara\nEtxaurren Ikastolako Guraso Elkarteak atzo antolatu zuen kros proba, 10:00etan. XXIX. edizioa izan da aurtengoa, eta neska-mutil ugarik hartu dute ...